SPRÁVA KOMISIE RADE A EURÓPSKEMU PARLAMENTU o činnosti Európskej rady pre výskum a realizácii cieľov stanovených v osobitnom programe Myšlienky v roku 2011 /* COM/2012/0297 final */





1. Úvod a právny základ Základnou úlohou Európskej rady pre výskum (ERC) zriadenej rozhodnutím Komisie 2007/134/ES[1] je vykonávať osobitný program Myšlienky s celkovým rozpočtom vo výške 7,51 mld. EUR. ERC pozostáva z nezávislej vedeckej rady podporovanej špecializovanou vykonávacou štruktúrou, ktorá nadobudla formu Výkonnej agentúry Európskej rady pre výskum (ERCEA)[2] zriadenej na základe všeobecného režimu výkonných agentúr. V roku 2008 delegovala Komisia na agentúru zodpovednosť za vykonávanie programu Myšlienky a za podporovanie vedeckej rady a v júli 2009 agentúra získala autonómiu. V súlade s článkom 4 ods. 4 a prílohou I k rozhodnutiu Rady o osobitnom programe „Myšlienky“ táto výročná správa, ktorú v spolupráci s vedeckou radou ERC a Výkonnou agentúrou ERC vypracovala Komisia, obsahuje posúdenie činností ERC a dosahovania jej cieľov v roku 2011. K tejto správe je priložená správa vedeckej rady o vedeckom vykonávaní a výsledkoch programu v roku 2011[3]. 2. Otázky stratégie Vedecká rada zodpovedá za stanovenie vedeckej stratégie ERC vrátane vyhotovenia najdôležitejšieho strategického dokumentu ERC, ročného pracovného programu Myšlienky. 2.1. Schémy financovania Jadro pracovného programu Myšlienky tvoria dve grantové schémy: Granty pre začínajúcich výskumných pracovníkov určené na podporu výskumných pracovníkov v ranom štádiu ich kariéry s cieľom poskytnúť pracovné podmienky, ktoré im umožnia stať sa nezávislými vedúcimi výskumu. Granty pre skúsených výskumných pracovníkov určené na podporu výnimočných a skúsených vedúcich výskumu poskytnutím prostriedkov potrebných na to, aby ich tímom umožnili pokračovať v nových prelomových objavoch v oblasti ich výskumu. V roku 2011 vedecká rada vypracovala a zaviedla novú grantovú príležitosť – overenie koncepcie (proof of concept)–, ktorá sa ponúka príjemcom grantov ERC na určenie inovačného potenciálu myšlienok vyplývajúcich z ich projektov financovaných ERC s cieľom posilniť úlohu ERC v inovačnom reťazci od hraničného výskumu po sociálno-ekonomické prínosy. Cieľom schémy je zaplniť medzeru vo financovaní v prvej fáze inovácie. 2.2. Pracovný program na rok 2011 pre osobitný program Myšlienky Pracovný program na rok 2011 pre osobitný program Myšlienky vypracovala vedecká rada 14. apríla 2010 a následne ho Komisia prijala 19. júla 2010[4]. Pracovný program bol zrevidovaný s cieľom zahrnúť novú grantovú príležitosť – overenie koncepcie. Zrevidovanú verziu, ktorú vypracovala vedecká rada 29. novembra 2010, prijala Komisia 24. marca 2011[5]. Okrem zavedenia grantov na overenie koncepcie sa vo vedeckej stratégii vykonalo niekoľko úprav: rozsah oprávnenosti na grant pre začínajúcich výskumných pracovníkov sa ďalej rozšíril; teraz trvá 2 – 12 rokov od získania titulu PhD (2 – 7 rokov pre „začínajúcich výskumných pracovníkov“ a 7 – 12 rokov pre „konsolidátorov“). Uvoľnilo sa aj obmedzenie na opakované podávanie žiadostí; žiadatelia môžu opätovne podať žiadosť na základe ďalšej výzvy, ak ich návrh bol vyhodnotený ako kvalitatívne na vyššej než požadovanej úrovni. Interdisciplinárna oblasť bola premenovaná na „štvrtú oblasť“ s orientačným rozpočtom vo výške 10 %. 2.3. Metodika partnerského preskúmania ERC využíva štruktúru komisií pre partnerské preskúmanie na vysokej úrovni, členov ktorých vyberá vedecká rada a ktoré pozostávajú z vedeckých pracovníkov, inžinierov a akademických pracovníkov tak z EÚ, ako aj z krajín mimo EÚ. Tieto komisie sa zaoberajú všetkými výskumnými disciplínami a sú organizované v rámci troch hlavných výskumných oblastí: fyzikálne vedy a inžinierstvo, vedy o živej prírode a spoločenské a humanitné vedy. V súlade s predchádzajúcimi výzvami bolo vytvorených 25 komisií pre obe grantové schémy – pre začínajúcich aj skúsených výskumných pracovníkov. Návrhy na overenie koncepcie hodnotila osobitná skupina pracovníkov zaoberajúca sa partnerským preskúmaním na diaľku. 3. Vykonávanie programu V rámci vykonávania programu v roku 2011 sa v plnej miere realizovali záväzky vo výške 1,3 mld. EUR (celkový záväzok) a platby vo výške 725 mil. EUR, čo predstavuje 100 % prevádzkových prostriedkov osobitného programu Myšlienky na rok 2011. Na administratívu sa vyčerpalo približne 2,2 % prevádzkového rozpočtu. 3.1. Granty Počnúc pracovným programom na rok 2008 prebiehajú výzvy ERC formou jednostupňového procesu podávania žiadostí, pri ktorom sa od uchádzačov vyžaduje, aby predložili kompletný návrh. Potom nasleduje dvojstupňové hodnotenie. Granty sa udeľujú najlepším návrhom v závislosti od dostupných rozpočtových prostriedkov. Ponuka sa robí na základe samotného návrhu a finančných prostriedkov odporúčaných v partnerskom preskúmaní. 3.1.1. Granty ERC pre začínajúcich výskumných pracovníkov Výzva na predkladanie žiadostí o grant ERC pre začínajúcich výskumných pracovníkov na rok 2011 bola uverejnená v júli 2010 s orientačným rozpočtom vo výške 661 mil. EUR. Celkovo bolo doručených 4 080 návrhov rozdelených podľa oblastí takto: 1 690 návrhov v oblasti fyzikálnych vied a inžinierstva, 1 440 v oblasti vied o živej prírode a 950 v oblasti spoločenských a humanitných vied. Na financovanie z celkového prideleného rozpočtu vo výške viac ako 670 mil. EUR bolo vybraných spolu 485 návrhov, čo predstavuje v priemere okolo 1,4 mil. EUR na jeden grant. Výzva na predkladanie žiadostí o grant pre začínajúcich vedeckých pracovníkov na rok 2012 bola uverejnená v júli 2011 s predbežným rozpočtom vo výške 730 mil. EUR. V reakcii na túto výzvu bolo predložených spolu 4 741 návrhov: 2 058 v oblasti fyzikálnych vied a inžinierstva, 1 653 v oblasti vied o živej prírode a 1 030 v oblasti spoločenských a humanitných vied, čo predstavuje 43 %, 35 % a 22 % v jednotlivých uvedených oblastiach a podobá sa rozdeleniu v rámci výzvy na podávanie žiadostí o grant pre začínajúcich výskumných pracovníkov na rok 2011 a výzvy na podávanie žiadostí o grant pre začínajúcich výskumných pracovníkov na rok 2010. 3.1.2. Granty ERC pre skúsených výskumných pracovníkov Výzva na predkladanie žiadostí o grant ERC pre skúsených výskumných pracovníkov na rok 2011 bola uverejnená v novembri 2010 s orientačným rozpočtom vo výške 661 mil. EUR. Celkovo bolo prijatých 2 284 návrhov rozdelených podľa oblastí takto: 917 návrhov v oblasti fyzikálnych vied a inžinierstva (40 %), 789 (35 %) v oblasti vied o živej prírode a 578 v oblasti spoločenských a humanitných vied (25 %). Proces vyhodnocovania vyústil do celkového počtu 294 návrhov určených na financovanie v celkovej výške približne 700 mil. EUR, čo predstavuje v priemere okolo 2,4 mil. EUR na jeden grant. Výzva na predkladanie žiadostí o grant ERC pre skúsených výskumných pracovníkov na rok 2012 bola uverejnená v novembri 2011 s lehotou na predkladanie žiadostí stanovenou na obdobie medzi februárom a aprílom 2012 a orientačným rozpočtom vo výške 680 mil. EUR. 3.1.3. Overenie koncepcie ERC Prvá výzva na predkladanie návrhov na overenie koncepcie bola uverejnená v marci 2011 s orientačným rozpočtom vo výške 10 mil. EUR, z čoho približne polovica bola určená na každé z dvoch kôl hodnotenia nasledujúcich po dvoch termínoch na predkladanie návrhov stanovených na jún a november 2011. O financovanie overenia koncepcie mohli požiadať len výskumní pracovníci, ktorí už dostali grant ERC pre začínajúcich alebo skúsených výskumných pracovníkov. V prvom termíne bolo doručených spolu 78 návrhov, z ktorých sa 73 považovalo za oprávnené na hodnotenie, s takýmto rozdelením podľa oblastí pôvodného grantu ERC žiadateľov: 58 % v oblasti fyzikálnych vied a inžinierstva, 34 % v oblasti vied o živej prírode a 8 % v oblasti spoločenských a humanitných vied. Na základe hodnotenia sa na financovanie vybralo 30 návrhov. V druhom termíne bolo doručených spolu 73 návrhov, z ktorých sa 67 považovalo za oprávnené na hodnotenie, s takýmto rozdelením podľa oblastí pôvodného grantu ERC žiadateľov: 61 % v oblasti fyzikálnych vied a inžinierstva, 34 % v oblasti vied o živej prírode a 5 % v oblasti spoločenských a humanitných vied. 3.2. Programový výbor Programový výbor osobitného programu Myšlienky slúži, okrem plnenia svojich formálnych povinností, aj ako významná komunikačná sieť medzi členskými štátmi a pridruženými krajinami RP7, vedeckou radou, generálnym tajomníkom ERC a Komisiou. V roku 2011 sa zasadnutia tohto výboru konali 5. apríla a 24. októbra. 3.3. Etické preskúmanie V roku 2011 sa do etického preskúmania zapojilo celkovo 55 externých odborníkov a preskúmalo sa 100 % návrhov, pričom len 3 boli označené ako návrhy, ktoré sa zaoberajú ľudskými embryonálnymi kmeňovými bunkami. Tieto návrhy sa postúpia Komisii na dokončenie procesu. 3.4. Nápravné opatrenia V roku 2011 bolo prijatých 234 žiadostí o nápravu, čo predstavuje 3,6 % predložených návrhov, výrazné zníženie v porovnaní so 4,6 % v roku 2010. Dve úspešné žiadosti o nápravu pramenili z chýb pri individuálnom posudzovaní v prvej fáze procesu hodnotenia. V obidvoch prípadoch sa uskutočnilo kompletné opätovné hodnotenie, pričom sa dospelo k záveru, že obidva návrhy by mali byť zaradené do zoznamu návrhov určených na financovanie; v dôsledku toho boli obidva návrhy vybrané na grant. 3.5. Komunikácia V priebehu roka 2011 ERC zintenzívnila svoje činnosti na zvýšenie informovanosti o možnostiach financovania v Európe, ako aj mimo nej s cieľom zabezpečiť si prítomnosť a účasť na dôležitých medzinárodných konferenciách a výstavách zameraných na výskum, ako aj na veľtrhoch a seminároch zameraných na kariéru, pričom zvyšovala viditeľnosť projektov financovaných ERC medzi širokou verejnosťou a v médiách.. V Európe sa ERC zúčastnila na výročných zasadnutiach Európskej organizácie pre molekulárnu biológiu vo Viedni a Európskeho sociologického združenia v Ženeve, na kongrese Federácie európskych biochemických spoločností v Turíne, veľtrhu Nature Jobs Career (zameraného na kariéru v oblasti prírodných vied) v Londýne, na zasadnutí pracovníkov oddelení vzťahov s verejnosťou a informácií európskych univerzít v Prahe, na konferencii Falling Walls (Padajúce múry) v Berlíne, ako aj na konferencii EÚ o inovácii, ktorá sa konala v Bruseli. Osobitné úsilie sa vyvinulo v krajinách s nízkou účasťou v schémach ERC. V júni zorganizovala ERC pri príležitosti maďarského predsedníctva Európskej únie v Budapešti spoločne s Maďarskou akadémiou vied veľkú konferenciu o „podpore excelentnosti výskumu v Európe“. V centre pozornosti boli špičkoví výskumní pracovníci, ktorí úspešne získali vysoko konkurenčné granty ERC. Svoje svedectvá poskytli vybraní príjemcovia grantov ERC vrátane nositeľa Nobelovej ceny za rok 2010 Konstantina Novoselova. V Rige (Lotyšsko) bola zorganizovaná verejná prezentácia ERC v spolupráci s národnou akadémiou vied. V Poľsku zorganizovali poľské vnútroštátne a regionálne kontaktné miesta sériu seminárov na zvýšenie informovanosti. Dňa 25. mája 2011 bola ERC pozvaná na výmenu názorov s Výborom pre priemysel, výskum a energetiku Európskeho parlamentu (ITRE). Dňa 30. septembra 2011 sa v Rade pre konkurencieschopnosť uskutočnila výmena názorov aj medzi komisárkou pre výskum, inovácie a vedu a predsedom ERC. Mimo Európy sa zasa ERC predstavila v niekoľkých dôležitých krajinách, a to v USA [MIT-European Career (veľtrh zameraný na kariéru v Európe), American Association for the Advancement of Science (Americká asociácia pre pokrok vo vede), výročné zasadnutie spoločnosti pre neurovedu, American Association for Cancer Research (Americká asociácia pre výskum rakoviny), Bio International Conference (medzinárodná konferencia Bio), zasadnutie Americkej geofyzikálnej únie], Číne (návšteva výskumných organizácií a univerzít v Pekingu), Indii (indický vedecký kongres v Chennai a účasť na kampani EÚ organizovanej delegáciou EÚ po celej krajine) a v Brazílii (Sao Paulo a Brazília) pri príležitosti 60. výročia založenia brazílskej agentúry Nadácia pre výskum. Členovia vedeckej rady a zamestnanci výkonnej agentúry prispeli k mnohým z týchto informačných činností a navštívili aj ďalšie vedecké kongresy, ktoré sa konali v EÚ a v iných častiach sveta (ako napríklad výročné zasadnutie Americkej spoločnosti pre bunkovú biológiu v Denveri, USA, výročná konferencie Americkej antropologickej asociácie v Montreale a jesenné zasadnutie Spoločnosti pre výskum materiálov vo Varšave). V priebehu roka zaujala ERC pozornosť médií v Európe i vo svete nielen ako organizácia, ale aj prostredníctvom svojich financovaných projektov a príjemcov jej grantov. Výsledkom tlačových aktivít bol celý rad článkov vo vedeckej i bežnej tlači (viac ako 1 900 zmienok) a v mnohých tlačových správach a aktualizáciách šírených v médiách. Viacero rozhovorov s predsedom ERC, generálnym tajomníkom alebo členmi vedeckej rady bolo uverejnených aj vo významných denníkoch. S cieľom sledovať novinky boli uverejnené tri „špeciálne články“ pri príležitosti svetového dňa Alzheimerovej choroby, mesiaca informovanosti o rakovine prsníka a konferencie OSN o zmene klímy v Durbane. Vnútroštátne kontaktné miesta (VKM), ktoré sa nachádzajú v celej Európe a slúžia na poskytovanie informácií potenciálnym žiadateľom, boli nepretržite informované o vývoji v ERC a o jej výzvach na predkladanie návrhov. A nakoniec, v septembri bola spustená úplne nová webová stránka s novým vzhľadom a novou formou, novým rozložením, zreteľnejšou a pre používateľa vhodnejšou navigáciou, pridanými funkciami a dynamickejšou koncepciou. Štvrťročný elektronický bulletin s názvom „ideas“ bol po prvýkrát uverejnený v marci s cieľom ponúknuť podrobnejšie informácie a prezentácie výsledkov, projektov, príjemcov grantov a partnerov ERC. 3.6. Monitorovanie, posudzovanie a hodnotenie (MPH) osobitného programu Myšlienky Hodnotenie hlavných výsledkov ERC bolo vypracované spolu s ex ante posúdením vplyvu návrhu Komisie na program Horizont 2020, ďalšieho rámcového programu pre výskum a inováciu[6]. Zistenia z tohto hodnotenia zahŕňajú toto: · Do konca roka 2011 sa realizovalo viac ako 2 000 projektov v oblasti hraničného výskumu v približne 470 prestížnych výskumných inštitúciách v Európe. · V roku 2011 získalo 36 príjemcov grantov ERC prestížne medzinárodné ceny a ocenenia za vedu, medzi nimi štyri Nobelove ceny a tri Fieldsove medaily. · Počet článkov uverejnených v partnersky skúmaných časopisoch, ktoré oceňujú financovanie ERC, sa v roku 2011 zvýšil z viac ako 1 200 v roku 2010 na viac ako 1 750, čo je od roku 2008 spolu viac ako 3 400. Ide o kombináciu rastúceho počtu projektov a projektov v štádiu dokončenia, ktoré prinášajú viac výsledkov. · Pri zameraní sa na články v dvoch najviac citovaných vedeckých časopisoch (Nature a Science) možno vidieť, že stopa ERC sa rýchlo zväčšuje. V roku 2011 uverejnil každý týždeň svoje zistenia v časopise Nature alebo Science aspoň jeden projekt financovaný z ERC. V roku 2010 to bolo každé dva týždne a v roku 2009 každých sedem týždňov. V roku 2010 podnikli Komisia, ERCEA a vedecká rada kroky na základe odporúčaní preskúmania štruktúry a mechanizmov ERC[7]. V rozhodnutí, ktorým sa mení a dopĺňa rozhodnutie o zriadení ERC[8], Komisia potvrdila opatrenia pre miestnu podporu určenú predsedovi a podpredsedom vedeckej rady na ich pracoviskách a zaviedla odmenu za účasť na plenárnych zasadnutiach vedeckej rady ako vyjadrenie uznania za osobné odhodlanie členov vedeckej rady a čas, ktorý musia venovať úlohám ERC. Tým istým rozhodnutím sa zaviedla koncepcia stáleho identifikačného výboru, ktorý má určiť budúcich členov vedeckej rady. Tieto opatrenia sa uviedli do praxe a dostali rozpočet pri preskúmaní pracovného programu Myšlienky v marci 2011[9]. V otázke riadenia ERC a v úzkom kontakte s vedeckou radou sa Komisia zaoberala ďalšou reflexiou o udržateľnom a perspektívnom riešení programu Horizont 2020. Táto reflexia bola zverená pracovnej skupine ERC vytvorenej v decembri 2010, ktorá pozostávala zo zástupcov vedeckej rady, prieskumného výboru ERC a Komisie[10]. Správa pracovnej skupiny ERC bola uverejnená 12. júla 2011[11] a zaslaná Rade a Európskemu parlamentu. Jej hlavným záverom je, že v časovom horizonte programu Horizont 2020 je budúcnosť ERC lepšie zabezpečená v rámci štruktúry výkonnej agentúry. Správa je vo veľmi dobrom súlade so závermi preskúmania ERC z roku 2009. Uznáva doterajší výrazný úspech ERC a navrhuje opatrenia na zlepšenie jej operácií. Jednou z odporúčaných inovácií je ustanovenie o predsedovi ERC kvázi na plný úväzok so sídlom v Bruseli, ustanovenie, ktoré si nebude vyžadovať generálneho tajomníka ERC. Odporúčania pracovnej skupiny boli zahrnuté do návrhov Komisie na osobitný program, ktorým sa vykonáva program Horizont 2020[12]. 4. Štruktúra Európskej rady pre výskum 4.1. Vedecká rada Obnovenie jednej tretiny členov vedeckej rady nadobudlo účinnosť v januári 2011 a uvádza sa vo výročnej správe za minulý rok[13]. Stály identifikačný výbor pokračuje v hľadaní budúcich členov a v decembri 2011 vyhlásil konzultácie s vedeckou obcou[14] o ďalšej identifikácii, ktorá má prebehnúť v októbri 2012. Po obnovení vedeckej rady boli za podpredsedov zvolení zakladajúci členovia vedeckej rady profesori Pavel Exner a Carl-Henrik Heldin[15]. V roku 2011 vybrala vedecká rada po Ernstovi-Ludwigovi Winnackerovi a Andreu Mas-Colellovi za tretieho generálneho tajomníka Prof. Donalda Brucea Dingwella, profesora experimentálnej vulkanológie Univerzity Ludwiga Maximiliana v Mníchove. Prof. Dingwell sa ujal funkcie 1. septembra 2011[16]. V roku 2011 sa uskutočnilo päť plenárnych zasadnutí vedeckej rady, z ktorých dve sa konali mimo Bruselu: v júni v Budapešti (Maďarsko) a v októbri v Rige (Lotyšsko). Zhrnutie plenárnych zasadnutí je uverejnené na webovej stránke ERC[17]. Okrem plenárnych zasadnutí sa členovia vedeckej rady stretli v pracovných skupinách, ktoré sa zaoberali konkrétnymi otázkami. V roku 2011 zorganizovala výkonná agentúra rôzne zasadnutia pracovných skupín ERC zamerané na „inovácie a vzťahy s priemyslom“, „otvorený prístup“, „internacionalizáciu“ a „rodovú vyváženosť“. Pracovné skupiny vykonávajú analýzu a prispievajú k vedeckej stratégii ERC prostredníctvom návrhov, ktoré prijíma vedecká rada na plenárnom zasadnutí v oblastiach, ktoré sú predmetom ich mandátov: skúmajú vzťah ERC s priemyselným/podnikateľským sektorom a vplyv výskumu financovaného ERC na inovácie; vypracúvajú stanovisko ERC k otvorenému prístupu; skúmajú vhodné mechanizmy na zvýšenie účasti mimoeurópskych výskumných pracovníkov, najmä z Brazílie, Ruska, Indie a Číny (krajiny BRIC) v schémach ERC; zabezpečujú, aby bola ERC na čele v rámci osvedčených postupov, pokiaľ ide o vyvážené zastúpenie mužov a žien medzi príjemcami grantov. Vedecká rada má dva stále výbory, jeden pre partnerské preskúmanie a druhý pre konflikt záujmov a vedecké pochybenie. Sériu pracovných dokumentov obsahujúcich analýzu a kľúčové správy o konkrétnych otázkach, ktorými sa zaoberajú pracovné skupiny a stále výbory, vypracovala výkonná agentúra v spolupráci s členmi týchto skupín. Na zabezpečenie jej vzťahu s Európskou komisiou a výkonnou agentúrou sa predseda a podpredsedovia vedeckej rady, generálny tajomník ERC a riaditeľ agentúry pravidelne stretávajú ako výbor ERC. Na týchto zasadnutiach sa zúčastňuje aj vyšší manažment agentúry. Výbor zasadal v roku 2011 v Bruseli desaťkrát, hlavne aby pripravil alebo sledoval plnenie záverov zasadnutí vedeckej rady. Plenárne zasadnutia vedeckej rady a zasadnutia jej členov so zainteresovanými stranami ERC sa organizujú s organizačnou a administratívnou podporou výkonnej agentúry. Agentúra poskytuje aj poradenstvo a analýzu, čím pomáha vedeckej rade pri plnení jej úloh tak, ako je to uvedené v prílohe 1 k osobitnému programu Myšlienky, a podporuje aj operačné aktivity jej pracovných skupín a stálych výborov. 4.2. Výkonná agentúra ERC Od júla 2009 zodpovedá agentúra za všetky aspekty administratívnej realizácie a vykonávania programu podľa ustanovení v pracovnom programe. Na činnosť agentúry dozerá riadiaci výbor vymenovaný Komisiou. V súlade so závermi pracovnej skupiny ERC sa členstvo v riadiacom výbore zmenilo s cieľom zahrnúť dvoch členov vedeckej rady ako externých členov, a to profesorov Sierda Cloetingha a Tomasza Dietla. Výboru predsedá generálny riaditeľ GR pre výskum a inováciu a generálny tajomník ERC je pozorovateľom. V roku 2011 zorganizoval riadiaci výbor štyri zasadnutia a prijal rozhodnutia týkajúce sa ročného pracovného programu agentúry, rozpočtu a účtovníctva. Riadiaci výbor dostal na každom zo svojich zasadnutí od riaditeľa agentúry podrobnú správu o pokroku. 4.2.1. Zamestnanci agentúry Prevádzkový rozpočet na rok 2011 umožnil vypracovať plán pracovných miest pre 100 dočasných zamestnancov a poskytol prostriedky pre 253 zmluvných zamestnancov a 7 vyslaných národných expertov, čo predstavuje spolu 360 zamestnancov. Na konci decembra 2011 zamestnávala agentúra spolu 350 zamestnancov: 97 dočasných zamestnancov, 245 zmluvných zamestnancov a 8 vyslaných národných expertov. Štatistické údaje za december 2011 ukazujú, že agentúra zamestnáva približne 36 % mužov a 64 % žien. Pokiaľ ide o vyvážené zastúpenie mužov a žien medzi vysoko špecializovanými zamestnancami (dočasní zamestnanci a zmluvní zamestnanci funkčnej skupiny IV), 54 % miest je obsadených ženami. Na konci roka 2011 zamestnávala výkonná agentúra ERC občanov z 24 členských štátov. Dňa 1. januára 2011 vymenil Jacka Mettheyho vo funkcii riaditeľa ad interim Výkonnej agentúry ERC Pablo Amor. 5. Závery a výhľad na rok 2012 Granty ERC zaujali pozornosť výskumnej obce. Od svojho založenia v roku 2007 zrealizovala ERC osem výzev na predkladanie návrhov na schémy financovania začínajúcich a skúsených výskumných pracovníkov. Súťaže priniesli spolu viac ako 26 000 návrhov, z ktorých bolo prostredníctvom prísneho partnerského preskúmania vybraných na financovanie viac ako 2 500. V roku 2012 zavedie vedecká rada synergické granty, aby malým skupinkám výskumných pracovníkov umožnila spojiť komplementárne zručnosti, znalosti a prostriedky s cieľom spoločne sa zaoberať výskumnými problémami na hranici poznania, ktoré presahujú možnosti jednotlivých výskumných pracovníkov. Synergické granty sa zavádzajú na pilotnom základe a s rozpočtom vo výške 150 mil. EUR[18]. Rok 2012 bude aj v znamení diskusií v Európskom parlamente a Rade o návrhoch Komisie pre program Horizont 2020. Jednou z hlavných ambícií programu Horizont 2020 je podporovať postavenie EÚ ako svetového lídra v oblasti vedy s vyhradeným rozpočtom vo výške 24,6 mld. EUR vrátane zvýšenia finančných prostriedkov pre ERC o 77 %. Zvýšenie rozpočtu ERC umožní podporovať viac špičkových výskumných pracovníkov a ich priekopníckych myšlienok, a najmä poskytnúť dlhodobú perspektívu mladým výskumným pracovníkom. A nakoniec, v roku 2012 sa skončí trojročné obdobie autonómnej existencie Výkonnej agentúry ERC, ktoré sa podrobí externému hodnoteniu vrátane analýzy nákladov a prínosov. Správa o hodnotení sa zašle Európskemu parlamentu, Rade a Dvoru audítorov. [1] Ú. v. EÚ L 57, 24.2.2007, s. 14. [2] 2008/37/ES: Rozhodnutie Komisie zo 14. decembra 2007, ktorým sa zriaďuje Výkonná agentúra Európskej rady pre výskum na riadenie špecifického programu Spoločenstva Idey v oblasti hraničného výskumu podľa nariadenia Rady (ES) č. 58/2003 (Ú. v. EÚ L 9, 12.1.2008, s. 15). [3] http://erc.europa.eu/sites/default/files/document/file/erc_annual_report_2011.pdf. [4] K(2010) 4898 z 19. 7. 2010, neuverejnené. [5] K(2011) 1848 z 24. 3. 2011, neuverejnené. [6] KOM(2011) 809 v konečnom znení z 30. 11. 2011. [7] Správa prieskumného výboru: Smerom k organizácii pre hraničný výskum na svetovej úrovni: Preskúmanie štruktúr a mechanizmov Európskej rady pre výskum (23. júl 2009). http://erc.europa.eu/index.cfm?fuseaction=page.display&topicID=158 Odpoveď Komisie: Oznámenie Rade a Parlamentu K(2009) 552 v konečnom znení z 22.10.2009 http://ec.europa.eu/research/evaluations/pdf/archive/other_reports_studies_and_documents/commission_communication_on_the_erc_review_-_22_october_2009.pdf. [8] Rozhodnutie 2011/12/EÚ z 12.1.2011, Ú. v. EÚ L 9, 13.1.2011, s. 5. [9] K(2011) 1848 z 24. 3. 11, neuverejnené. [10] Tlačová správa IP/10/1759 http://europa.eu/rapid/pressReleasesAction.do?reference=IP/10/1759&format=HTML&aged=0&language=EN&guiLanguage=fr [11] http://erc.europa.eu/about-erc/reviews-and-development-erc. [12] KOM(2011) 811 v konečnom znení z 30. 11. 2011. [13] KOM(2011) 497 zo 17. 8. 2011. [14] http://ec.europa.eu/research/index.cfm?pg=newsalert&lg=en&year=2011&na=na-121211. [15] http://erc.europa.eu/pdf/ERC_Press_release_Vice-Presidents.pdf. [16] http://erc.europa.eu/pdf/ERC_Press_release_New_Secretary_General.pdf. [17] http://erc.europa.eu/about-erc/organisation. [18] http://ec.europa.eu/research/fp7/pdf/wp2012/wp2012_ideas_en.pdf